Bamser med ondt i maven og mistede arme kunne tirsdag komme til lægen på Vendsyssel Historiske Museum. - Jeg har taget min bamse med. Den hedder Ninus, siger Hanna Jnana på otte år fra Frederikshavn. Hanna Jnana havde haft sin bamse under behandling hos bamsedoktoren, og efter lægekonsultationen var dommen klar. - Den havde spist for meget slik, siger hun. Mange ens diagnoser Bamserne kunne blive røntgenfotograferet, målt og vejet, og hos bamselægen var der mange bamser, som havde fået for meget slik. - Det er noget, vi tit ser, fordi jeg tror også nogle gange, at når børnene sover, så hvis de ikke har spist alt deres slik, så tror jeg, at bamserne spiser det om natten, siger bamselægen i hvid kittel, Merethe Degn Nielsen. Det var ikke kun nutidens bamser, der var i fokus. I løbet af dagen var der mulighed for at lære om fortidens bamser, og om hvorfra bamserne stammer fra. Men hos mange af de fremmødte børn var det en helbredende hånd hos bamselægen, der var højdepunktet. - Vi kan jo ikke have, at bamserne har ondt i maven, eller måske har de slået sig. Nogle gange er det altså hårdt at være en bamse, fordi de oplever så mange ting, siger Merethe Degn Nielsen. Efter dagen var det en tilfreds bamseejer, der havde haft sin bamse på behandlingsbriksen. - Det er sjovt, hun kunne høre bamserne og se, hvad de fejlede, siger Hanna Jnana.

Referat:
Bamser med helbredsproblemer kunne tirsdag eftermiddag møde op og få en kyndig behandling af bamselægen i Hjørring.